《送人之安庆》
明代·童冀

皖城在何许，乃在楚江湄。客行良亦勤，王事有程期。

扬舻出江良，挂席指中坻。简书岂不劳，山水多清晖。

公馀肆遐瞩，退食常委蛇。功名分所有，冰檗慎自持。

加餐何足道，愿子崇令仪。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。